Pikkuleijonien kapteeni tappion jälkeen: ”Voimme vielä voittaa mestaruuden”

MM-kisojen avausottelun tappio kirpaisi Suomen alle 20-vuotiaiden jääkiekkomaajoukkuetta.

Tappiosta huolimatta kaikki on vielä auki Kanadassa pelattavassa ikäluokan MM-turnauksessa.

– Voimme vielä voittaa mestaruuden, kapteeni Olli Juolevi kommentoi MM-kisojen nettisivuilla.

Tappion murehtimiseen Nuorilla Leijonilla ei ole aikaa. Kisatahti on tiivis, sillä Tshekki-tappiota seuraavana iltana vastassa on Tanska. Ottelu pelataan keskiviikon vastaisena yönä Suomen aikaa.

Avausottelussaan Suomi hävisi Tshekille 1–2 viime hetken maalilla. Ratkaisuosuman viimeisteli Michael Spacek ajassa 58.42. Suomi pelasi lopussa kuudella viittä vastaan, mutta ei pystynyt tasoittamaan.

– Emme ole tavallaan hävinneet vielä mitään. Se oli vain yksi peli, ja meidän on oltava huomenna valmiita Tanskaa vastaan, Juolevi sanoi.

Ottelun muut maalit nähtiin jo avauserässä. Tshekki meni vajaan viiden minuutin jälkeen johtoon Daniel Krenzelokin osumalla, mutta Tapparan hyökkääjä Joona Luoto tasoitti nelisen minuuttia myöhemmin.

– Olemme kaikki pettyneitä. Halusimme voittaa avausottelun ja saada siitä itseluottamusta, OHL-kiekkoa Sioux City Musketeersissa pelaava Eeli Tolvanen kommentoi.

Tshekki voitti avausottelun laukaukset 30–23. Suomen parhaana palkittiin JYP-maalivahti Veini Vehviläinen, joka torjui 28 kiekkoa.

Tusina maailmanmestaria

Suomi puolustaa turnauksessa maailmanmestaruutta, jonka se valloitti kotiyleisön edessä Helsingissä. Mestaruutta olivat vuosi sitten hankkimassa muun muassa Patrik Laine, Jesse Puljujärvi ja Sebastian Aho, mutta he ovat nyt kiinni NHL-seuroissaan.

– Heidän poissaolonsa on iso menetys, mutta emme voi sille mitään, Juolevi muistutti.

Taitoa ja voitontahtoa Nuorista Leijonista silti löytyy, sillä mukana on tusina 20-vuotiaiden tai 18-vuotiaiden maailmanmestaruuden viime kaudella voittanutta pelaajaa.

Tanska avasi A-lohkon ottelut Montrealissa kärsimällä 1–6-tappion Ruotsille. Lohkon viides joukkue on Sveitsi.

Alkulohkojen neljä parasta joukkuetta pääsee pudotuspeleihin.

Tshekki–Suomi 2–1 (1–1, 0–0, 1–0)

1. erä: 4.27 Daniel Krenzelok (Martin Necas) 1–0, 8.46 Joona Luoto 1–1.

2. erä: Maaliton.

3. erä: 58.42 Michael Spacek (Adam Musil–Jakub Zboril) 2–1.

Jäähyt yhteensä: Tshekki 1x2 min, Suomi 2x2 min.

Maalivahtien torjunnat: Jakub Skarek T 6+8+8=22, Veini Vehviläinen S 10+11+7=28 (poissa 59.09–60.00).

Erotuomarit: Tobias Björk Ruotsi–Daniel Stricker Sveitsi (Jakov Palei Venäjä–Nathan Vanoosten Kanada).

Yleisöä: 4703.